Document ID: 31996R0322

KOMISSION ASETUS (EY) N:o 322/96,
annettu 22 päivänä helmikuuta 1996,
rasvattoman maitojauheen julkisen varastoinnin soveltamista koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68 (1), sellaisena kuin se on viimeksi muutettuna komission asetuksella (EY) N:o 2931/95 (2), ja erityisesti sen 7 artiklan 5 kohdan ja 28 artiklan,
sekä katsoo, että
rasvattoman maitojauheen julkista varastointia koskevista yleisistä säännöistä 20 päivänä heinäkuuta 1968 annettu neuvoston asetus (ETY) N:o 1014/68 (3), sellaisena kuin se on viimeksi muutettuna asetuksella (ETY) N:o 3577/90 (4), kumotaan 1 päivästä maaliskuuta 1996 neuvoston asetuksella (EY) N:o 1538/95 (5); tämän vuoksi on syytä sisällyttää säännöt, jotka eivät sisälly asetukseen (ETY) N:o 804/68, rasvattoman maitojauheen julkista varastointia koskeviin yksityiskohtaisiin sääntöihin, joista säädetään komission asetuksella (ETY) N:o 625/78 (6), sellaisena kuin se on viimeksi muutettuna asetuksella (EY) N:o 1802/95 (7), kyseiseen asetukseen tehtävien mukautusten merkittävyyden ja muutosten suuren määrän vuoksi on syytä laatia kyseinen asetus uudelleen selkeyteen ja avoimuuteen liittyvistä syistä; tämän vuoksi asetus (ETY) N:o 625/78 on syytä kumota,
interventioelimet voivat ostaa ainoastaan sellaista rasvatonta maitojauhetta, jonka proteiinipitoisuus noudattaa vähimmäismäärää; lisäksi ostohinta voi vaihdella proteiinipitoisuuden mukaan; on aiheellista määritellä tutkimusmenetelmä kyseisen pitoisuuden mittaamiseksi ja täsmentää tapa, jolla ostohinta lasketaan,
sen varmistamiseksi, ettei ostetusta rasvattomasta maitojauheesta suoriteta maksua väärin perustein, olisi täsmennettävä, että kaikkien vaadittavien edellytysten täyttyminen on tarkistettava ja proteiinipitoisuus määritettävä ennen maksun suoritusta,
on kehitetty viitemenetelmä kirnupiimän havaitsemiseksi; tarkastustoimenpiteiden yhdenmukaisen soveltamisen varmistamiseksi on aiheellista turvautua tähän määritysmenetelmään interventioelinten ostaman rasvattoman maitojauheen tarkastamiseksi,
raakamaidon, lämpökäsitellyn maidon ja maitopohjaisten tuotteiden tuotantoa ja markkinoille saattamista koskevista terveyssäännöistä 16 päivänä kesäkuuta 1992 annetussa neuvoston direktiivissä 92/46/ETY (8), sellaisena kuin se on viimeksi muutettuna direktiivillä 94/71/EY (9), säädetään, että maitoa, jonka antimikrobisten aineiden pitoisuus ylittää neuvoston asetuksessa (ETY) N:o 2377/90 (10), sellaisena kuin se on viimeksi muutettuna asetuksella (EY) N:o 282/96 (11), vahvistetut rajat, ei voida käyttää ihmisravinnoksi; on soveliasta tutkia, sisältääkö interventioelinten ostama rasvaton maitojauhe antimikrobisia aineita, joita käytetään yleisesti; tätä tarkoitusta varten on välttämätöntä säätää tarkastusmenetelmästä,
muilta osin säännöksiä, jotka koskevat rasvattoman maitojauheen julkista varastointia, voidaan pitää asianmukaisesti vakiintuneina, ja ne voidaan siten tiettyjen teknisten mukautusten jälkeen säilyttää,
julkiseen varastointijärjestelmään sovellettavaan maatalouden muuntokurssiin vaikuttavat tosiseikat määritetään komission asetuksessa (ETY) N:o 1756/93 (12), sellaisena kuin se on viimeksi muutettuna asetuksella (EY) N:o 693/95 (13), ja
tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Interventioelimet saavat ostaa ainoastaan sellaista rasvatonta maitojauhetta, joka vastaa asetuksen (ETY) N:o 804/68 7 artiklan 1 kohdassa säädettyä määritelmää, liitteessä I tarkoitettuja laatuvaatimuksia ja täyttää seuraavat edellytykset:
a) laatu on tarkastettu liitteissä I, V, VI ja VII tarkoitettujen määritysmenetelmien mukaisesti ja liitteessä IV olevien yksityiskohtaisten sääntöjen mukaisesti otettujen näytteiden perusteella;
b) pakkaus ja merkinnät ovat liitteiden II ja III edellytysten mukaisia;
c) se ei sisällä muita tuotteita, erityisesti kirnupiimää tai heraa;
d) se on valmistettu sen kuukauden kuluessa, joka edeltää päivää, jona interventioelin vastaanottaa myyntitarjouksen tai liitteessä III olevan e kohdan toisessa virkkeessä tarkoitetussa tapauksessa niiden neljän viikon kuluessa, jotka edeltävät viikkoa, jolloin myyntitarjous otetaan vastaan;
e) sen radioaktiivisuus ei ylitä enimmäistasoja, joita sovelletaan yhteisön lainsäädännön perusteella.
Sovelletaan tasoja, jotka vahvistetaan neuvoston asetuksen (ETY) N:o 737/90 (14) 3 artiklassa. Tuotteen radioaktiivisen saastunnan määrä tarkastetaan ainoastaan, jos tilanne niin vaatii, ja vain tarpeellisen ajanjakson kuluessa. Valvontatoimenpiteiden kesto ja laajuus määritetään tarvittaessa asetuksen (ETY) N:o 804/68 30 artiklassa säädettyä menettelyä noudattaen.
2. Tässä asetuksessa tarkoitetaan
a) `kirnupiimällä` voin valmistuksen sivutuotetta, joka saadaan kirnuuntumisen tai kerman keskeytyksettömän voiksi tekemisen ja kiinteän rasva-aineen erottelun jälkeen
b) `heralla` juuston tai kaseiinin valmistuksen sivutuotetta, joka saadaan happojen, juoksutteen ja/tai kemiallis-fysikaalisten prosessien avulla.
3. Tarjouksen vähimmäismäärä on 20 tonnia. Jäsenvaltiot voivat lisätä vähimmäismäärää ja/tai määrätä, että rasvatonta maitojauhetta on tarjottava täysinä tonneina.
4. Interventioelimen on kirjattava päivämäärä, jona se vastaanottaa myyntitarjouksen, vastaavat määrät ja valmistuspäivät, sekä paikka, johon tarjottu rasvaton maitojauhe on varastoitu.
5. Tarjous on voimassa ainoastaan, jos on olemassa todiste siitä, että tarjouksen tekijä on antanut takuun, joka vastaa 12:ta ecua tarjottua rasvatonta maitojauhetonnia kohden.
Tässä asetuksessa interventioelimen määräämässä varastossa olevan rasvattoman maitojauheen tarjouksen ja toimituksen voimassa pitäminen muodostaa ensisijaisen vaatimuksen, jonka täyttäminen varmistetaan tämän takuun avulla. Jos 1 kohdan a alakohdassa tarkoitettu tarkastus kuitenkin osoittaa, että rasvaton maitojauhe ei ole 1 kohdan vaatimusten mukaista, vielä toimittamattomat määrät vapautetaan takuusta.
Takuu annetaan jäsenvaltiossa, jonne tarjous on annettu.
2 artikla
1. Asetuksen (ETY) N:o 804/68 7 artiklan 1 kohdassa tarkoitettu yritys hyväksytään ainoastaan, jos
a) se hyväksytään neuvoston direktiivin 92/46/ETY 10 artiklan mukaisesti ja sen käytettävissä on asianmukainen tekninen laitteisto
b) se sitoutuu pitämään kunkin jäsenvaltion toimivaltaisen viranomaisen määräämiä rekistereitä, joissa säilytetään tiedot raaka-aineiden alkuperästä, käsitellyn rasvattoman maidon, kirnupiimän ja heran määristä, rasvattoman maidon lämpökäsittelystä, tuotettujen tuotteiden määristä ja pakkaamisesta sekä kunkin rasvattoman maitojauhe-, kirnupiimäjauhe- ja herajauhe-erän tunniste ja poistumispäivämäärä
c) se sitoutuu siihen, että rasvattoman maitojauheen, jota voidaan tarjota julkiseen interventioon, valmistus joutuu erityiseen viralliseen valvontaan
d) sitoutuu vähintään kaksi työpäivää etukäteen ilmoittamaan valvonnasta vastaavalle toimivaltaiselle elimelle aikomuksestaan valmistaa rasvatonta maitojauhetta julkista interventiota varten; jäsenvaltio voi kuitenkin asettaa lyhyemmän määräajan.
2. Tämän asetuksen säännösten noudattamisen varmistamiseksi toimivaltaisten elinten on järjestettävä tarkastuksia paikalla ilman ennakkoilmoitusta kyseisten tuotantolaitosten interventioon tarkoitetun rasvattoman maitojauheen valmistusohjelman mukaan.
Näihin tarkastuksiin on sisällyttävä vähintään
- yksi tarkastus 28:aa valmistuspäivää kohden, kun on kyse valmistuksesta interventioon, ja vähintään kerran vuosipuoliskon aikana 1 kohdan b alakohdassa tarkoitettujen tietojen tarkastamiseksi
- yksi tarkastus vuosipuoliskoa kohden 1 kohdassa tarkoitettujen hyväksymisedellytysten täyttymisen tarkastamiseksi.
3. Hyväksyminen peruutetaan, jos 1 kohdassa säädetyt alkuedellytykset eivät enää täyty. Asianomaisen yrityksen pyynnöstä hyväksyminen voidaan palauttaa aikaisintaan kuuden kuukauden kuluttua ja perusteellisen tarkastuksen jälkeen.
Jos todetaan, että yritys on muusta syystä kuin ylivoimaisen esteen vuoksi laiminlyönyt 1 kohdan b, c tai d alakohdassa tarkoitettujen velvoitteidensa noudattamisen, hyväksyminen peruutetaan väliaikaisesti 1-12 kuukaudeksi sen mukaan, miten vakavasta sääntöjen vastaisuudesta on kyse.
Jäsenvaltio voi päättää luopua edellä tarkoitetusta hyväksymisen tilapäisestä peruuttamisesta, jos todetaan, että sääntöjen vastaisuus ei ole aiheutunut tahallisesta menettelystä eikä törkeästä huolimattomuudesta ja sen merkitys 2 kohdassa säädettyjen tarkastusten tehokkuuden kannalta on vähäinen.
4. Edellä 2 ja 3 kohdan mukaisesti tehdyistä tarkastuksista on laadittava kertomus, jossa on mainittava
- tarkastuksen päivämäärä
- tarkastuksen kesto
- tehdyt toimet.
Vastaavan virkailijan on allekirjoitettava tarkastuskertomus.
5. Jäsenvaltioiden on annettava 2 ja 3 kohdassa säädettyjä tarkastuksia koskevat toteutetut toimenpiteet tiedoksi komissiolle yhden kuukauden kuluessa toimenpiteiden vahvistamisesta.
3 artikla
Edellä 1 artiklan 1 kohdassa säädettyjen säännösten noudattamisen valvonnasta huolehtiva toimielin, joka täsmentää kaikki liitteessä I olevassa 1 kohdassa luetellut tuotteen ominaisuudet, rekisteröi kunkin tarjotun erän analyysin tulokset, jotka myöhemmin kirjataan pyynnöstä myönnettävään todistukseen, erityisesti kun on kyse jäsenvaltioiden välisestä kaupasta tai viennistä.
4 artikla
1. Kun tarjouksen tiedot on tarkistettu, interventioelimen on viipymättä annettava päivätty ja numeroitu toimitusvahvistus, jossa on seuraavat tiedot:
a) toimitettava määrä
b) rasvattoman maitojauheen viimeinen toimituspäivä
c) varasto, johon se on toimitettava.
2. Rasvattoman maitojauheen toimituksen on tapahduttava 1 artiklan 1 kohdan d alakohdassa tarkoitetun myyntitarjouksen vastaanottopäivää seuraavien 28 päivän kuluessa. Toimitus voidaan jakaa osiin.
3. Tässä asetuksessa interventioelimen suorittama rasvattoman maitojauheen haltuunotto tapahtuu rasvattoman maitojauheen varastoonsaapumispäivänä, kuitenkin aikaisintaan seuraavana päivänä siitä päivästä, jolloin 1 kohdassa tarkoitettu toimitusvahvistus annetaan.
4. Siltä osin kuin 1 artiklassa tarkoitettujen vaatimusten noudattaminen varmistetaan, maksu interventioelimen ostamasta rasvattomasta maitojauheesta suoritetaan ajanjaksona, joka alkaa 120 päivää ja päättyy 140 päivää rasvattoman maitojauheen haltuunoton jälkeen.
5. Rasvattoman maidon ostohinta lasketaan seuraavasti:
- jos rasvattoman kuiva-aineen proteiinipitoisuus, joka on määritetty liitteessä I tarkoitetulla menetelmällä, on vähintään 35,6 prosenttia, ostohinta on sama kuin interventiohinta
- jos kyseinen pitoisuus on vähintään 31,4 prosenttia, mutta vähemmän kuin 35,6 prosenttia, ostohinta on sama kuin interventiohinta, josta on vähennetty seuraavasti laskettu määrä: interventiohinta x [(0,356-proteiinipitoisuus) × 1,75].
6. Tarjouksellaan myyjä sitoutuu, jos tarkastus osoittaa, ettei rasvaton maitojauhe ole 1 artiklan 1 kohdassa säädettyjen vaatimusten mukaista
- ottamaan kyseisen kauppatavaran takaisin
- maksamaan kyseisten määrien varastointikustannukset haltuunottopäivästä poistumispäivään.
Nämä varastointikustannukset vahvistetaan kiinteästi tonnia kohden seuraavasti:
a) 21 ecua kiinteiden kulujen osalta
b) 0,10 ecua varastointipäivää kohden varastoinnin kulujen osalta.
Nämä määrät kirjataan hyvityksinä Euroopan maatalouden ohjaus- ja tukirahaston (EMOTR) tukiosaston tilille.
5 artikla
1. Asetuksen (ETY) N:o 804/68 7 artiklan 1 kohdan neljännessä alakohdassa tarkoitettujen varastojen on täytettävä seuraavat edellytykset:
a) ne ovat kuivia, hyvässä kunnossa eikä niissä ole tuhoeläimiä
b) niissä ei ole mitään vieraita hajuja
c) ne voidaan tuulettaa hyvin
d) ne ovat riittävän tilavia, ja niissä on oltava tähän tilavuuteen suhteutettu varustus.
Rasvattoman maitojauheen varastointiin liittyvät vaarat katetaan vakuutuksella, joka voi olla muodoltaan sopimukseen perustuva varastoijan velvoite tai interventioelimen yleinen vakuutus. Jäsenvaltio voi myös toimia omana vakuutuksenantajanaan.
2. Interventioelinten on vaadittava, että rasvaton maitojauhe viedään varastoon ja varastoidaan kuormalavoille siten, että erät on helppo tunnistaa ja niitä on helppo käsitellä.
3. Tarkastuksista vastaavan toimivaltaisen elimen on myös toteutettava komission asetuksen (ETY) N:o 618/90 (15) 4 artiklassa säädetty tarkastus sen varmistamiseksi, että tuotteet ovat varastossa.
6 artikla
1. Interventioelimen on valittava käytettävissä olevista varastoista se, joka sijaitsee lähinnä rasvattoman maitojauheen varastointipaikkaa.
Jos muun varaston valinta ei aiheuta varastoinnin lisäkustannuksia, elin voi kuitenkin
a) valita muun varaston, joka sijaitsee enintään 2 kohdassa tarkoitetulla etäisyydellä
b) valita muun, edellä mainittua etäisyyttä kauempana sijaitsevan varaston, jos sen valinta vähentää kustannuksia, kun otetaan huomioon kyseisistä varastoinnista ja kuljetuksesta aiheutuvat kustannukset; tällöin interventioelimen on viipymättä ilmoitettava valintansa komissiolle.
2. Asetuksen (ETY) N:o 804/68 7 artiklan 1 kohdan kolmannessa alakohdassa tarkoitetuksi enimmäisetäisyydeksi vahvistetaan 350 kilometriä. Tämän etäisyyden ylittävältä osalta vahvistetaan interventioelimelle aiheutuviksi kuljetuksen lisäkustannuksiksi 0,05 ecua tonnia ja kilometriä kohden.
Jos ostava interventioelin kuuluu muun jäsenvaltion kuin sen alaisuuteen, johon rasvaton maitojauhe on varastoitu, ensimmäisessä alakohdassa tarkoitettua enimmäisetäisyyttä laskettaessa ei kuitenkaan oteta huomioon myyjän varaston ja sen jäsenvaltion rajan välistä etäisyyttä, jonka alaisuuteen interventioelin kuuluu.
7 artikla
Varastoa purettaessa, kun on kyse vapaasti varastossa toimituksesta, interventioelin toimittaa rasvattoman maitojauheen
- varastolaiturille kuljetusvälineeseen lastattuna, lukuun ottamatta ahtausta, jos on kyse rekka-autosta tai junavaunusta
- varastolaiturille, jos on kyse muusta kuljetusvälineestä, erityisesti kontista.
Rasvattoman maitojauheen ostaja vastaa mahdollisen ahtauksen tai kuormalavoilta nostamisen kustannuksista. Nämä maksut vahvistaa kiinteästi jäsenvaltio, joka ilmoittaa siitä pyynnöstä kaikille asianomaisille.
8 artikla
Kumotaan asetus (ETY) N:o 625/78.
Viittauksia asetukseen (ETY) N:o 625/78 on pidettävä viittauksina tähän asetukseen.
9 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä maaliskuuta 1996.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä helmikuuta 1996.

Labels: 3
17
16